Princíp: Rádiofarmakum sa vychytáva v patologickom tkanive prištítnych teliesok (adenóm,alebo hyperplázia prištítnych teliesok). Súčasne dochádza k zobrazeniu štítnej žľazy, z ktorej sa však rádiofarmakum vyplavuje rýchlejšie na rozdiel od patologického prištítneho telieska. Indikácie: podozrenie na adenóm, či hyperpláziu prištítneho telieska podozrenie na ektopicky uložené prištítne teliesko dg. zvýšených hodnôt PTH Príprava pacienta: identická, ako pri vyšetrení štítnej žľazy Trvanie vyšetrenia: cca 3 hodiny Rádiofarmakum: 99mTc – tetrofosmín 99mTc – methoxy-isobutyl-isonitril Spôsob aplikácie: intravenózne Metodika vyšetrenia: Pre presnejšiu diagnostiku sa vyšetrenie začína vyšetrením štítnej žľazy. Po jeho ukončení sa pacientovi podá chlorigen a čaká sa cca 1 hodinu. Účinok chlorigenu si skontrolujeme pod gamakamerou tak, že uložíme pacienta do rovnakej polohy, ako pri vyšetrení štítnej žlazy. Efekt by sa mal prejaviť tak, že na snímke nevidíme tkanivo štítnej žľazy. Ak je tkanivo viditeľné, musíme vo vyšetrení pokračovať iný deň. Ak tkanivo nevidíme, pokračujeme podaním druhého rádiofarmaka na vyšetrenie prištítnych teliesok. Prvé snímanie realizujeme za cca 15 minút od podania, opäť v identickej polohe ako pri vyšetrení štítnej žľazy. Snímanie trvá 5 minút. Druhé snímanie realizujeme za podobných podmienok o cca 2 hodiny. K hodnoteniu používame princíp subtrakčnej scintigrafie a pre zvýšenie senzitivity a špecificity vyšetrenia sa dopĺňa cielené SPECT.